વડોદરા: શહેરમાં પરપ્રાંતીય પર થયેલા હુમલાના બનાવોને પગલે હજુ પણ કેટલાક પરપ્રાંતીય શ્રમજીવીમાં ભયનો માહોલ જણાય છે. ગુરુવારે સવારે રેલવે સ્ટેશન ખાતે ટ્રેનની રાહ જોતા બેઠેલા સાત શ્રમજીવીઓએ જીવના જોખમે રહેવા કરતાં વતન પરત જવાનું મુનાસીબ સમજી વતનની વાટ પકડી હતી. ગુજરાતના કેટલાક વિસ્તારમાં પરપ્રાંતીય પર થઇ રહેલા હુમલાને પગલે મધ્યપ્રદેશ , યુપી, બિહાર સહિતના શ્રમજીવીઓ વતન પરત જઇ રહ્યા છે. ત્યારે મંજુસર જીઆઇડીસીમાં તાજેતરમાં થયેલા હુમલાના બનાવ બાદ ગુરુવારે પણ પેકેજિંગનું કામ કરતા સાત શ્રમજીવીએ રેલવે સ્ટેશને આશરો લીધો હતો.